Маалымат коом

Маалымат коом – азыркы доордо социалдык экономикалык өнүгүүнүн негизги факторуна айланган концепция; коомдун көпчүлүгү катышкан маалымат өндүрүшү башкача айтканда маалымат индустриясы. «Маалымат коом» термини 20-кылымдын 80-жылдарынын башында социология илиминде пайда болгон. Анын жаралышына компьютерди келечектеги турмушту жана иш-аракети жөнгө салгыч катары чагылдырган информатиканын жана коммерциялык жарнаманын дүркүрөп өнүгүшү зор көмөк берген. Д. Белл, Е. Масуда ж. б. батыш социологдору маалымат коомдун идеологдору катары эсептелет. Маалымат коом түшүнүгү турмуштун бардык чөйрөлөрүнүн өз кучагына алган жалпылоо болуп саналат: техникалык чөйрөдө – маалыматтык технологияларды коомдун өндүрүш, экономикалык, ишкердик, билим берүү жана турмуш-тиричилик чөйрөлөрүнө кеңири кирет; экономикалык чөйрөдө маалымат товарга айланат; социалдык чөйрөдө маалымат турмуш-тиричилик сапатын өзгөртүүнүн негизги фактору болуп калат; саясий чөйрөдө маалымат пикир алышууну камсыз кылат жана ар кандай маалыматка эркин түрдө ээ болууга мүмкүндүк берет; маданий чөйрөдө маалымат алмашуу жаңы коомдун керектөөлөрүнө жооп берип, аларга ылайык нормалар менен баалуулуктарды калыптандырууга жардам берет.
Категория:Терминдер жана түшүнүктөр
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7